Podrejenost Franciji si je prizadeval odpraviti Viktor Amadej II. (1675-1730, samostojno vladal od 1684), sin Karla Emanuela II., pa čeprav so ga že kot otroka poročili z nečakinjo francoskega kralja Ludvika XIV., ki je nanj gledal kot na svojega vazala. Na začetku pfalške nasledstvene vojne (1688–1697) je pristopil k "veliki aliansi" (obrambna zveza Avstrije, Španije in Republike Nizozemske proti hegemoniji Francije). Po dvakratnem porazu proti Franciji pa je bil leta 1696 prisiljen izstopiti iz alianse in se pobotati s Francozi. Na začetku španske nasledstvene vojne (1701) je bil tako na strani Francozov, od katerih pa ni imel ničesar pričakovati, zato se je leta 1703 priključil Avstriji, s čemer je odprl dvojno fronto, proti španskemu Milanu in proti Franciji. Iz obleganega Torina ga je leta 1706 rešil bratranec, avstrijski general Evgen Savojski, ki je Francoze temeljito porazil in jih pregnal iz dežele. Viktor Amadej je leta 1708 zavzel grofijo Montferrat in dobil dolgo želeni izhod na Sredozemsko morje v Liguriji. Naslednje leto je razglasil nevtralnost.